Document ID: 32007R0102

KOMISIJAS REGULA (EK) Nr. 102/2007
(2007. gada 2. februāris),
ar ko pieņem specifikācijas 2008. gada ad hoc modulim par migrantu un viņu tiešo pēcnācēju stāvokli darba tirgū, kā paredzēts Padomes Regulā (EK) Nr. 577/98, un groza Regulu (EK) Nr. 430/2005
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 9. marta Regulu (EK) Nr. 577/98 par darbaspēka izlases veida apsekojuma organizēšanu Kopienā (1), un jo īpaši tās 4. panta 2. punktu,
tā kā:
(1)
Eiropadome 2003. gada jūnija sanāksmē Salonikos uzskatīja, ka migrantu sekmīga integrācija veicina sociālo kohēziju un ekonomisko labklājību, kā arī to demogrāfisko un ekonomisko problēmu risināšanu, ar kurām Eiropas Savienība šobrīd saskaras, un aicināja virzīties uz priekšu šajā jomā. Tā arī nepārprotami atzīmēja, ka nepieciešama precīza un objektīva šo jautājumu analīze, kas palīdzētu attīstīt un veicināt stratēģiskas iniciatīvas migrācijas efektīvākai pārvaldībai Eiropā. Nepieciešamība pēc efektīvas migrācijas politikas vēlreiz tika uzsvērta Hāgas programmā, ko Eiropadome pieņēma Briselē 2004. gada novembrī.
(2)
Kā uzsvērts Komisijas pirmajā gada ziņojumā par migrāciju un integrāciju (2), nespēja iegūt darbu ir lielākais šķērslis integrācijai un tādēļ arī vissvarīgākā politiskā prioritāte valstu integrācijas stratēģijās.
(3)
Tādēļ nepieciešams visaptverošs un salīdzināms datu kopums par migrantu un viņu tiešo pēcnācēju stāvokli darba tirgū, lai pārraudzītu notikumu attīstību ceļā uz Eiropas Nodarbinātības stratēģijas un sociālās iekļautības procesa kopējo mērķu sasniegšanu.
(4)
Komisijas izstrādātajā priekšlikumā Eiropas Parlamenta un Padomes lēmumam, iedibinot Kopienas nodarbinātības un sociālās vienotības programmu - PROGRESS (3), 1. nodaļā “Nodarbinātība” paredzēts finansējums attiecīgajām darbībām, tostarp statistikas darbībām. Šīs darbības jāīsteno ar šo regulu.
(5)
Komisijas 2005. gada 7. marta Regulā (EK) Nr. 384/2005, ar ko pieņem 2007. līdz 2009. gada ad hoc moduļu programmu darbaspēka izlases veida apsekojumam, kas paredzēts ar Padomes Regulu (EK) Nr. 577/98 (4), jau ir ietverts ad hoc modulis par migrantu un viņu tiešo pēcnācēju stāvokli darba tirgū. Līdz 2006. gada decembrim jādefinē mainīgo vērtību saraksts šim modulim.
(6)
Regulā (EK) Nr. 384/2005 arī paredzēts, ka 2008. gada moduļa īstenošana būs atkarīga no priekšizpētes rezultātiem, kas jāpabeidz līdz 2005. gada beigām. Statistikas birojs ar šīs priekšizpētes rezultātiem iepazīstināja dalībvalstu sociālās statistikas direktoru sanāksmē 2005. gada septembrī. Tika secināts, ka dalībvalstīm un Statistikas birojam jāturpina sagatavot 2008. gada modulis.
(7)
Sniedzamo datu uzticamības un kvalitātes nolūkos dažiem mainīgajiem lielumiem, kas aprakstīti šīs regulas pielikumā, jābūt fakultatīviem tām dalībvalstīm, kurās ir mazs migrantu izlases apjoms.
(8)
Jāgroza 19/20 aile II pielikumā Komisijas 2005. gada 15. marta Regulai (EK) Nr. 430/2005 par Padomes Regulas (EK) Nr. 577/98 par darbaspēka izlases veida apsekojuma organizēšanu Kopienā īstenošanas kārtību attiecībā uz datu pārraidei izmantojamo kodēšanu sākot ar 2006. gadu un izlases grupas lietojumu statistikas datu iegūšanai par strukturālajiem mainīgajiem lielumiem (5), lai palielinātu analīzes par migrantu stāvokli darba tirgū būtiskumu, iegūstot informāciju par viņu ierašanās gadu uzņēmējvalstī un par viņu vecumu ierašanās laikā, jo šie ir divi galvenie skaidrojošie mainīgie lielumi, lai analizētu integrācijas darba tirgū procesu.
(9)
Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Pielikumā ir sniegts sīki izstrādāts saraksts ar tiem mainīgajiem lielumiem, kas jāsavāc 2008. gadā ar ad hoc moduli par migrantu un viņu tiešo pēcnācēju stāvokli darba tirgū.
2. pants
Pielikuma 213, 214, 215, 216, 217, 218 un 219 aile ir fakultatīva Čehijai, Dānijai, Igaunijai, Latvijai, Lietuvai, Ungārijai, Maltai, Polijai, Slovēnijai, Slovākijai un Somijai.
3. pants
Regulas (EK) Nr. 430/2005 II pielikuma 19/20 aili aizstāj ar šādu tekstu:
“YEARESID
19/20
REIZI GADĀ
Pastāvīgās uzturēšanas gadu skaits šajā valstī
visi”
00
Dzimis šajā valstī
01-99
Pastāvīgās uzturēšanās gadu skaits šajā valstī
tukšs
Nav atbildes
4. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 2. februārī

Labels: 12
0
9
19